recursal/SuperWikiNEXT-32B huggingface dataset:
"יצאנו אט חיוור היה הליל". פלוגה ג פורצי מעלה של הפלמ"ח
**יצאנו אט** הוא שירו של המשורר והפזמונאי חיים חפר, שהולחן על ידי דוד זהבי ובוצע לראשונה על ידי הצ'יזבטרון. השיר, שנעשה אהוד מאוד ביישוב ובחברה הישראלית, זכה לגרסאות כיסוי רבות, בהן של שושנה דמארי, אסתר עופרים, יפה ירקוני, אריק איינשטיין, שלמה ארצי, ישי לוי, אייל גולן, אוריאל שלומי, ששי קשת, דני מסנג ולירון רמתי. בישראל נהוג לנגנו בקהילות ובטקסים צבאיים וממלכתיים ובכלי התקשורת, בימי זיכרון ובאירועים הקשורים למאבק על הקמת המדינה וההגנה עליה.

תכנים ואמירות
-------------

השיר פורסם ב-1946 בעיתון "במעלה" של הנוער העובד. דוד זהבי, שראה את השיר בעיתון, החליט להלחינו על אף שלא הכיר באותו הזמן את כותב השיר. נושאי השיר הם אהבה, פרידה ושכול ברוח אירועי מאבק היישוב על הקמת המדינה; הוא נחשב למבטא את רגשותיהם וחוויתם של אנשי הפלמ"ח שנהגו לשיר אותו בעיקר מסביב למדורה. לאחר מכן אומץ על ידי לוחמי מלחמת העצמאות, ששכלו רבים מחבריהם במלחמה.

השיר המחורז הכולל ארבעה בתים, מדבר בלשון רבים. **הבית הראשון** המתאר את פנייתם של הלוחמים אל החזית, פותח במילים: "יָצָאנוּ אַט, חִוֵּר הָיָה הַלַּיִל" ומסיים במילות פרידה אל דמות נשית יחידה, ידידה, חברה או רעיה רומנטית, אשר „הַדְּמָעוֹת" „עֲצוּרוֹת" בעיניה, בשל הפרדה, ובשל אי הוודאות אם הלוחמים ישובו מהקרב.

**הבית השני** ממשיך את תיאורי עצב הפרידה והדמעות אצל הדמות הנשית, ורומז על חוויות משותפות שלה עם מי מהלוחמים אשר נותרו כזיכרון: „וְאַתְּ זָכַרְתְּ אֶת הַשָּׁעוֹת בְּטֶרֶם"; והשורה האחרונה מדגישה את ההקשר הלחימתי: „יָצָאנוּ בַּמִּשְׁעוֹל הַצַּר לַקְּרָב".

ב**בית השלישי** מפרט האני השר על החוויות המשותפות בין הדמות הנשית לבין דמות הלוחם; חוויות אלו כללו: צחוק, ריקוד לקול המוזיקה שמפיקה מפוחית, ומגע גופני של השניים בחיק הטבע:

> 
> "וְאַתְּ זָכַרְתְּ צְחוֹקֵנוּ כְּמוֹ נַחַל  
> 
> וְאַתְּ זָכַרְתְּ רִקּוּד וּמַפּוּחִית  
> 
> וְאַתְּ זָכַרְתְּ אֶת עֲרֵמַת הַשַּׁחַת  
> 
> וְאֶת מַגַּע יָדוֹ שֶׁל הַיָּחִיד..."
> 
> 
> 
> 

**הבית הרביעי** מתאר את רגשות המחסור והגעגועים של הדמות הנשית אל החבר שבחזית המלחמה ואת כללי ההתנהגות והמוסר הנהוגים, או המצופים ממנה; מנת חלקה הם הבדידות, היחידאות בהיותה נאמנה לחבר שבמרחקים, ואלו, המלווים בעצבות ובכובד מביאים לאיטיות: פסיעה איטית, ולהמתנה בשתיקה מאופקת.

קישורים חיצוניים
----------------

* מידע על היצירה "יצאנו אט" באתר מיוזיק בריינז
* "יצאנו אט" באתר בית לזמר העברי
* מילות השיר "יצאנו אט" והאזנה לו באתר זמרשת
* על השיר יצאנו אט במאגר שירי פלמ"ח באתר מוזיאון הפלמ"ח

הערות שוליים
------------

1. ↑  יצאנו אט, בביצוע שושנה דמארי
2. ↑  יצאנו אט, בביצוע אסתר עופרים, 1962; ביצוע בהופעה חיה, בהיכל התרבות (תל אביב), 1973
3. ↑  "הימים האחרים - משיריו היפים של חיים חפר" (חוברת הדיסק)
4. ↑  המפוחית הייתה כלי נגינה נפוץ בתנועות הנוער היהודיות הציוניות, ובמיוחד של תנועת העבודה בארץ ישראל ובפלמ"ח.

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 2f2b6e05-617c-3481-b994-f3772b1cb677

 |
נקבת הפרוש המצוי
**פָּרוּשׁ מצוי** (שם מדעי: *Fringilla coelebs*) הוא מין של ציפור שיר נודדת, ממשפחת הפרושיים. הוא קרוב משפחה של פרוש הררי.

הפרוש המצוי עובר בישראל בתקופת החורף, לפני נדידת האביב, החל מחודש אוקטובר. ציפור זו היא הקטנה במשפחת הפרושיים. לזכר כיפה וצווארון אפורים תכלכלים. רוב גופו בצבע ערמוני, חום אדמדם. כנפיים חומות, גרון וגחון ערמוניים, גב חום אפרפר, מקור ירקרק או צהבהב, אברות כנף חומות ששוליהן לבנבנים. צבעי הנקבה עמומים יותר. לזכר קול חזק יחסית, בו הוא משתמש לצורך חיזור.

תפוצת הפרוש המצוי היא ברוב מדינות אירופה, על פני אסיה לכיוון סיביר, ובמערב עד אפריקה. הוא מעדיף שטחי חורש פתוחים ולעיתים קרובות מחפש מזון על הקרקע. התטולה היא בדרך כלל של 4–5 ביצים, אשר בוקעות לאחר כ-13 ימים. פרחון הגוזלים הוא תוך כ-14 ימים, אך שני ההורים ממשיכים להאכילם עוד מספר שבועות. הפרוש הוא ציפור נודדת. עם התקרב החורף היא נודדת מאתרי הקינון שלה למעונות-חורף באזורים חמים יותר, ושבה עם התקרב הקיץ, לאתרי הקינון שלה באירופה.

קישורים חיצוניים
----------------

ויקישיתוף מדיה וקבצים בנושא **פרוש מצוי** בוויקישיתוף
* פרוש מצוי, באתר אנציקלופדיה בריטניקה (באנגלית)
* פרוש מצוי, באתר ITIS (באנגלית)

* פרוש מצוי, באתר NCBI (באנגלית)

* פרוש מצוי, באתר Animal Diversity Web (באנגלית)

* פרוש מצוי, באתר GBIF (באנגלית)
* פרוש מצוי, באתר המרכז לטיפוח ציפורי הבר

הערות שוליים
------------

1. ↑  פָּרוּשׁ מָצוּי באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284799305171
* GND: 4008618-5
* LCCN: sh85022313

 |
בצק מאסה להכנת טורטיות
**מאסה** (בספרדית: **Masa** או **Masa de maíz**) הוא בצק תירס שמגיע מתירס טחון לאחר ניקסטאמליזציה (ניקסטאמליזציה הוא תהליך להכנת תירס, או דגן אחר, שבו משרים את הדגן ומבשלים אותו בתמיסה בסיסית, בדרך כלל מי סידן הידרוקסידי).

מאפיינים
--------

חומר הגלם למנה משמש להכנת טורטיות תירס, גורדיטות, טמלה, פופוסות ומנות רבות אחרות של מטבחי אמריקה הלטינית. הוא מיובש כאבקה לצורת קמח הנקראת **מאסה חרינה**. מאסה משוחזרת ממאסה חרינה על ידי ערבוב עם מים לפני השימוש בבישול.

בספרדית, masa harina מתורגם ל"קמח בצק", שיכול להתייחס לסוגים רבים אחרים של בצק.

הכנה
----

תבואת תירס שדה מיובשת ולאחר מכן מטופלת על ידי בישול הדגן הבוגר והקשה בתמיסה מדוללת של סידן הידרוקסידי או אפר עצים, ולאחר מכן משרים אותו שעות רבות. בשלב הבא שוטפים ביסודיות את התירס הספוג, כדי להסיר את הטעם הלא נעים של האלקלי. תהליך זה הוא ניקסטמליזציה, והוא מייצר הומיני, הנטחן לבצק יבש יחסית ליצירת **מאסה טרייה**. ניתן למכור את המאסה הטרייה או להשתמש בה ישירות ומייד, או לייבש ולערבב לאבקה ליצירת **מאסה חרינה**, או קמח מאסה.

סיד ואפר הם בסיסיים ביותר: הבסיסיות מסייעת להתמוססות ההמיצלולוז, המרכיב העיקרי דמוי דבק בדפנות תאי התירס, ומשחררת את הקליפות מהגרעינים ומרככת את התירס. חלק משמן התירס מתפרק לחומרים מתחלבים (מונוגליצרידים ודיגליצרידים), כשגם החיבור של חלבוני התירס זה לזה מתרופף. החומר פועל כמקשר לשרשראות צד חומציות של חלבון ופוליסכריד.

השינויים הכימיים במאסה מאפשרים יצירת בצק, וגם מאפשרים לחומר התזונתי ניאצין להיספג במערכת העיכול. לעומת זאת, קמח תירס לא מטופל אינו מסוגל ליצור בצק בתוספת מים, ותזונה הנשענת מאוד על צריכתו מהווה גורם סיכון למחלת פלגרה.

שימושים אחרים
-------------

המוצר הטחון יכול להיקרא Masa nixtamalera. במטבח המקסיקני והמרכז אמריקאי, מאסה ניקסטאמלרה מבושלת עם מים וחלב להכנת משקה סמיך דמוי דייסה הנקרא אטולה. כאשר מכינים אותו עם שוקולד וסוכר, הוא הופך לאטולה דה שוקולד. הוספת אניס ופילונסיו (Panela) לתערובת זו יוצרת צ'מפוראדו, (Champurrado) משקה ארוחת בוקר פופולרי.

ראו גם
------

* קמח תירס

קישורים חיצוניים
----------------

ויקישיתוף מדיה וקבצים בנושא **מאסה** בוויקישיתוף

הערות שוליים
------------

1. ↑  Kennedy, Diana (1975). *The Tortilla Book*. Harper and Row. ISBN 9780060123475.
2. ↑  Harold McGee (2004). *On Food and Cooking: The Science and Lore of the Kitchen*. New York, New York (USA): Scribner. p. 478. ISBN 978-0-684-80001-1. נבדק ב-23 בינואר 2013. `{{cite book}}`:  (עזרה)
3. ↑  "Maize in human nutrition". United Nations Food and Agriculture Organization. 1992. נבדק ב-2007-01-12.
**זהרא אשראקי** (בפרסית: زهرا اشراقی; נולדה ב-1964) היא פעילה פוליטית רפורמיסטית ופוליטיקאית איראנית, הידועה בדעותיה הפמיניסטיות ובפעולותיה למען זכויות מיעוטים. היא נכדתם של רוחאללה ח'ומייני וחדיג'ה ת'קפי.

אשראקי דיברה כנגד החובה המוטלת על נשים באיראן לעטות רעלה או כיסוי ראש. לטענתה, החברה השתנתה במידה כזאת שהחוק כבר אינו תואם את המציאות החברתית.
בגלל פעילותה למען רפורמה ומתן זכויות לנשים נאסר עליה להתמודד בבחירות לפרלמנט בשנת 2004.

אשרקאי בעלת תואר בפילוסופיה מאוניברסיטת אצפהאן. בשנת 1983 התחתנה עם מוחמד רזא חתאמי, חבר לשעבר ב"חזית השותפות האיסלאמית באיראן" ואחיו של נשיא איראן לשעבר, מוחמד ח'אתמי. לזוג יש שני ילדים: עלי-רזא ופאטמה.

הערות שוליים
------------

1. ↑  ראיון עם זהרה אשראקי (פרסית).
2. ↑  "Khomeini's granddaughter fights for women's rights". **The Washington Times**. Tehran. 18 June 2005
3. ↑  Sciolino, Elaine (2 April 2003). "Daughter of the Revolution Fights the Veil". **The New York Times**
4. ↑  Robin Wright, "Iran's Revolutionary Grandchildren", **The New Yorker** , February 12, 2016.
5. ↑  "צאצאיו של ח'ומייני" (פרסית), BBC פרסית, 4.7.2009.
סמליל הרכבלית
**כבל אקספרס** היא חברה ישראלית, המפעילה ומתחזקת את הרכבלית בחיפה, הרכבל שמקשר בין מרכזית המפרץ, לטכניון ואוניברסיטת חיפה. החברה היא חברת בת של נתיב אקספרס, והוקמה לאחר זכיית נתיב אקספרס במכרז רכבל חיפה, בשנת 2019. החברה בבעלות משותפת ל"נתיב אקספרס" וחברת ‏Bursa Teleferik (אנ') הטורקית.

היסטוריה
--------

החברה הוקמה בשנת 2019, בעקבות זכייתה במכרז להפעלת הרכבלית בחיפה, המשותפת לחברת האוטובוסים "נתיב אקספרס" שבבעלות הקבוצה, ולחברת בורסה (עיר) הטורקית. בניית הרכבל נעשתה באמצעות התאגיד השווייצרי-אוסטרי "דופלמאייר-גאראוונטה" (אנ'), שהיא הקונצרן הרכבלים הגדול ביותר בעולם שגם בשנת 2018 בנתה את קרונות הכרמלית.

כאשר בשנת 1965 העלתה עיריית חיפה לראשונה הקמת רכבל בין מפרץ חיפה, נווה שאנן עד לטכניון ולאוניברסיטה, אך הנושא לא קודם במשך שנים רבות. הוועדה המחוזית לתכנון ובנייה בחיפה, בראשות ראש העיר עמרם מצנע, אישרה עקרונית את תוכנית הרכבל במרץ 1999. על פי תוכנית שהוגשה על ידי חברת תשתיות יפה נוף, שבבעלות העירייה.

בפברואר 2002 הקפיאה הועדה המחוזית לתכנון ולבנייה בחיפה את דיוניה בעניין הקמתו של הרכבל, עקב התנגדות הטכניון לתנאי המוצע. במאי 2003, בתום שנה של דיונים אינטנסיביים במהלכם הוחלט להזיז את התוואי, אישרה ועדה מחוזית לתכנון ולבנייה בחיפה את התוכנית.

באפריל 2008, החלה עיריית חיפה לערוך בניית כדאיות כלכלית מחודשת לפרויקט. זאת, על רקע גידול חזוי של כ-17% בעלויות הפרויקט לכ-210 מיליון שקל. במאי 2016, הודיע שר התחבורה, ישראל כץ, כי יקדם את פרויקט הרכבל, שעלותו עודנה לכ-280 מיליון ש"ח.

ביוני 2019 זכו החברות "נתיב אקספרס" ו"בורסה" הטורקית במכרז הפעלת הרכבלית והן הקימו את החברה לצורך להפעלת הרכבל.

ב-11 באפריל 2022 החלה הפעלה סדירה של הרכבלית. על הקרוניות מתנוססים שני סמלילים, הראשון לוגו של כבל אקספרס, והשני לוגו שמצויר עליו רכבל על רקע כחול לבן וירוק, כאשר הוא גם מתנוסס בתחנות, ובו מתנוסס עם הכיתוב "רכבלית".

קישורים חיצוניים
----------------

ויקישיתוף מדיה וקבצים בנושא **כבל אקספרס** בוויקישיתוף
* 

* אתר האינטרנט הרשמי של כבל אקספרס
* כבל אקספרס, ברשת החברתית פייסבוק

* כבל אקספרס, ברשת החברתית אינסטגרם

* כבל אקספרס, סרטונים בערוץ היוטיוב
* הרכבל בחיפה: האם הוא פתרון לפקקים?, סרטון בערוץ "TheMarker", באתר יוטיוב (אורך: 02:03)

הערות שוליים
------------

1. ↑  אושרה עקרונית תכנית הקמת רכבל שיחבר בין מפרץ חיפה לאונ' חיפה, באתר גלובס, 4 במרץ 1999
2. ↑  עיכוב בהקמת הרכבל בחיפה עקב התנגדות הטכניון, באתר הארץ, 14 בפברואר 2002
3. ↑  אבי בר-אלי, עיריית חיפה תבחן מחדש הקמת הרכבל מהצ'ק פוסט לאוניברסיטה - העלויות גדלו ל-210 מיליון שקל, באתר הארץ, 7 באפריל 2008
4. ↑  מגדילים, "נתיב אקספרס" ו"בורסה" התורכית יפעילו את הרכבלית בחיפה, באתר Magdilim, ‏19 ביוני 2019
**ג'ון כריסטופר (כריס) סטיבנס** (באנגלית: **John Christopher "Chris" Stevens**; נולד ב-18 באפריל 1960 - 12 בספטמבר 2012) היה דיפלומט אמריקני שכיהן כשגריר ארצות הברית בלוב לאחר המהפכה בשנת 2011. ב-11 בספטמבר 2012 נחנק סטיבנס למוות במתקפה על הקונסוליה האמריקאית בבנגזי כשזו עלתה באש. סטיבנס היה בן 52 בהירצחו.

קורות חייו
----------

סטיבנס נולד ב-18 באפריל 1960 בקליפורניה, בשנת 1982 קיבל תואר ראשון מאוניברסיטת קליפורניה בברקלי, בין השנים 1983–1985 שירת בחיל השלום והוצב במרוקו ולאחר מכן היה עורך דין בוושינגטון די. סי.

בשנת 1991 הצטרף לשירות החוץ של ארצות הברית וכיהן כדיפלומט במדינות המזרח התיכון, הוא כיהן בתפקיד בכיר בקונסוליה האמריקאית בירושלים, כמו כן כיהן בתפקידים שונים במצרים, סעודיה, סוריה ואיראן. את שירותו בלוב החל בשנת 2007 כסגן ראש המשלחת ובמהלך ההתקוממות בלוב שימש ממרץ 2011 כנציג מיוחד של ארצות הברית למועצת המעבר הלאומית. במאי 2012 הוא מונה כשגריר ארצות הברית בלוב.

### הרצח

קברו של סטיבנס בקליפורניה
ב-11 בספטמבר 2012 תקפו מחבלים את בניין הקונסוליה האמריקנית בבנגזי בה שהה סטיבנס והציתו אותו. בעת המתקפה על הבניין, התבצר סטיבנס בחדר המאובטח ושם נחנק כתוצאה משאיפת עשן בשל השרפה שאחזה בבניין הקונסוליה. כעבור שעתיים, בשעה 00:30 חולץ סטיבנס על ידי מקומיים כשהוא מחוסר הכרה והוסע לבית חולים מקומי, שם הרופא קבע את מותו לאחר 90 דקות של ניסיונות החייאה. בתחילה נטען כי ההתקפה על השגרירות באה בעקבות פרסום הסרט תמימותם של מוסלמים בה מוצג מוחמד באור שלילי, אולם מאוחר יותר גרסו חוקרי ביטחון כי הייתה זו התקפה מתוכננת של גורמי טרור המזוהים עם אל-קאעידה שביקשו לנצל את התאריך הסמלי במלאת 11 שנה לפיגוע במגדלי התאומים.

קישורים חיצוניים
----------------

ויקישיתוף מדיה וקבצים בנושא **כריסטופר סטיבנס** בוויקישיתוף
* כריסטופר סטיבנס, באתר "Find a Grave" (באנגלית)

הערות שוליים
------------

1. ↑  אטילה שומפלבי וסוכנויות הידיעות, השגריר בלוב שירת בארץ: "אמפתי לשני הצדדים", באתר ynet, 12 בספטמבר 2012
2. ↑  ניו יורק טיימס, נטשה מוזגוביה, ארה"ב חושדת: ההתקפה על הקונסוליה בלוב - נקמה מתוכננת של אל-קאעדה, באתר הארץ, 12 בספטמבר 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007317185505171
* LCCN: no2013020516
* NLP: a0000003657896
* SNAC: w6jn30z1
* VIAF: 296907577
* WorldCat: lccn-no2013020516

 |
**אָנָלוֹגְיָה** (מלעז - **analogue**; בעברית: **היקש**, הֶקֵּשׁ) היא יחס של דמיון, השוואה בין שני דברים ויותר. אנו משתמשים באנלוגיות בחלקים נרחבים של חיינו, מאחר שהן כלי חשיבה והבנה בסיסי. כל יצירת מושג חדש (קטגוריזציה) פירושה מתיחת קשר אנלוגי בין כמה דברים שונים. המונח

מחקר האנלוגיה
-------------

### תורת הספרות

אנלוגיות הן מתחומי המחקר המרכזיים בתורת הספרות, מאחר שהן עומדות בבסיס תופעות ספרותיות רבות, ממטפורות ועד לאינטרטקסטואליות.

רומן יאקובסון במאמרו, "בלשנות ופואטיקה", טען כי אנלוגיות הן המייחד את לשון הספרות (הפונקציה הפואטית).

### מחקר קוגניטיבי

המחקר הקוגניטיבי עוסק באנלוגיות מכמה הבטים שונים:

* אנלוגיות ככלי למידה
* אנלוגיות והאופן בו אנו מייצרים ושופטים אותן (ראו גם: קטגוריזציה)
* מטפורות (ראו גם: ג'ורג' לייקוף, מרק ג'ונסון)

אנלוגיה בביולוגיה
-----------------

 ערך מורחב – **הומופלסיה**  

אנלוגיה בביולוגיה משמעותה דמיון בין מינים שונים, כאשר מוצא הדמיון הוא שונה מבחינה אבולוציונית. הדמיון יכול להיות דמיון פיזי או דמיון תפקודי.

לדוגמה – כנפיים של ציפור וכנפיים של חרק הן אנלוגיות: תפקידן זהה, אך הן בנויות בצורה שונה ומקורן האבולוציוני הוא אחר.

זאת בשונה מהומולוגיה בה איבר בעל מקור זהה יכול לתפקד בצורה שונה למשל, סנפיר של לווייתן ורגל של סוס.

אנלוגיה בכימיה
--------------

בכימיה, אנלוגיה היא חומר שדומה לחומר אחר ולכן יכול לתפקד בצורה דומה לו. דוגמה לכך היא אנלוג של סובסטרט שיכול לשמש לייצור תרופות.

אנלוגיה בפיזיקה
---------------

בפיזיקה יש חשיבות רבה לשימוש באנלוגיות כדי לבנות השערות על אופן פעולתן של מערכות פיזיקליות שונות. דוגמה ידועה היא האנלוגיה שהציע חלוץ האטום ארנסט רתרפורד בין המודל ההליוצנטרי של מערכת השמש לבין המודל הפלנטרי של מבנה האטום, שפותח על ידיו כדי להסביר את תוצאות ניסוי רתרפורד. גרעין האטום במודל היה אנלוגי לשמש, האלקטרונים לכוכבי הלכת, והכוח החשמלי לכוח הכבידה.

אנלוגיה בבלשנות
---------------

בבלשנות המונח אנלוגיה מתייחס בעיקר לתופעות בתחום המורפולוגיה, אך לפעמים גם לתופעות בתחום התחביר או הפונולוגיה. אנלוגיה היא הסדרה של מערכות נטייה (פרדיגמות) של מילים, או האחדה של כללים תחביריים לכלל אחד, על ידי השוואה לא-מודעת שעורך הדובר בין מערכות נטייה שונות, או מבנים תחביריים שונים, ומיזוגם.

לדוגמה, בעברית קיימים ארבעה דגמים של נטיית פעלים בבניין קל:

1. כָּתַב, צורת הווה: כּוֹתֵב
2. יָשַן, צורת הווה: יָשֵן
3. יָכֹל, צורת הווה: יָכוֹל
4. כָּתַב, צורת הווה: כָּתוּב

קיימת גם אנלוגיה בין גזרות, גזרת נל"א בבניין קל בצורת בינוני פעול לעיתים נוטה בדומה לגזרת נל"י/ה, לדוגמה: נשוי (השורש נ.ש.א), סמוי (ס.מ.א), חבוי (ח.ב.א), מצוי (מ.צ.א), קרוי (ק.ר.א).

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אנלוגיה** |

* אנלוגיה במחקר ימי הביניים תאוריות מדיאווליות על אנלוגיה.
* אנלוגיה, באתר אנציקלופדיה בריטניקה (באנגלית)
* אנלוגיה, באתר MathWorld (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph394379

 |
**בית הכנסת בסטופבה**, הוא בית כנסת שהוקם בתחילת המאה ה-19 בסטופבה (אנ') מחוז מלקי, סלובקיה.

גב הבניין לפני שיפוץ
בית כנסת לאחר שיפוץ

ארכיטקטורה
----------

בית הכנסת הוקם בשנת 1803 הבניין המלבני עשוי מקירות מסיביים עם חלונות בארוק פשוטים. גרם מדרגות חיצוני, המחובר באלכסון לחזית המערבית, נותן גישה לעזרת הנשים. כמה פתחי אוורור אובלים בגמלון אופייניים לאדריכלות המקומית של האזור.

בתוך המבנה, אולם התפילה המרכזי עם פרוזדור וחדר לימוד פונים לכיוון המערב. מעל אלה נמצאת עזרת הנשים. באולם נשען הקמרון על ארבעה עמודים גבוהים ועל פילסטרים מקבילים. העמודים והפילסטרים ממוקמים במרווחים שווים ומחלקים את שטח הגג לתשעה חלקים שווים. הבמה נמצאת המרכז האולם. בית הכנסת סטופבה ובית הכנסת בברדיוב הם שני המבנים היחידים ששרדו מסוג זה בסלובקיה.

מהריהוט המקורי לא נותר דבר, אף כי הבימה נשמרה ומיקומו של ארון הקודש עדיין נראה ומסומן על ידי גומחה בקיר.

הבניין הרעוע שוחזר בשנת 2008 משמש את הקהילה היהודית בסלובקיה לאירועי תרבות.

קישורים חיצוניים
----------------

ויקישיתוף מדיה וקבצים בנושא **בית הכנסת בסטופבה** בוויקישיתוף

הערות שוליים
------------

1. ↑  Maria und Kazimierz Piechotka: *Landscape With Menorah: Jews in the towns and cities of the former Rzeczpospolita of Poland and Lithuania.* Salix alba Press, Warsaw 2015. Page 75. ISBN 978-83-930937-7-9
2. ↑   Maroš Borský: *Synagogue Architecture in Slovakia Towards Creating a Memorial Landscape of Lost Community* Dissertation an der Hochschule für Jüdische Studien Heidelberg 2005, Page 134, 135. All informations. Last accessed 18. June 2020.
3. ↑   Information about restoration. Last accessed 18. June 2020
**טוואיפלפונטיין** (אפריקאנס **Twyfelfontein**) באזור דמארלנד בצפון-מערב נמיביה הוא אתר מורשת עולמית מאז שנת 2007 ששטחו 574 דונם, ובו ריכוז של 2,075 פטרוגליפים ב-235 צברים אשר מופו וסומנו עד כה. בנוסף נמצאו כ-500 פטרוגליפים בשמונה אתרים נוספים באזור החיץ שמסביב לטוואיפלפונטיין. עוד נמצאו במקום ציורי סלע וממצאים ארכאולוגיים מתקופות שונות. הממצאים באתר השתמרו היטב והם מיוחסים לבושמנים אשר התגוררו באזור בתקופת האבן המאוחרת האפריקאית משך כ-2,000 שנים ועד לפני אלף שנים לערך. הבושמנים היו ציידים-לקטים והם נאלצו לעזוב את השטח באופן חלקי כאשר שבטי דמארה שעסקו במרעה דחקו אותם מהאזור. כיום שוב אין אוכלוסייה בושמנית המתגוררת בטוואיפלפונטיין.

האתר
----

### פטרוגליפים

הפטרוגליפים נוצרו בשתי צורות - חציבה בסלע בעזרת אבן או פשיט או בדרך של שפשופו וצחצוחו. ברוב האתרים נצפו פטרוגליפים שנוצרו בשתי השיטות וברמות שונות של עידון, דבר המצביע על תוספות לדוגמאות קיימות ועל השלמתן לאורך זמן. עם זאת, ובניגוד לאתרי אמנות אבן אחרים, אין הדוגמאות מכסות זו את זו. רוב הפטרוגליפים באתר מתארים דוגמאות פשוטות של קווים וצורות גאומטריות, או של "כיפות" שנוצרו על ידי חציבה בדרך של סיבוב אבן עגולה כנגד הסלע. האחרים מתארים בעלי חיים כמו ג'ירפות (40%), קרנפים (19%), זברות (12%), ראמים (8%) יענים (6%) ובקר (5%). לעומת זאת ציפורים ובני אדם כמעט שאינם מופיעים בפטרוגליפים.

לפי הסברה אין דמויות בעלי החיים מתייחסות לנוכחותן בטבע, אלא למשמעותן הטקסית, וייתכן שהן מתייחסות לטקסי הפיכתם של בני אדם לבעלי חיים. מסקנות אלה נתמכות מפטרוגליפים המציגים יענים המהלכות בשורה כשכנפיהן פרוסות לצדדים או של ג'ירפות הניצבות מול עקבות צעדים אנושיים. הפטרוגליף המכונה "איש האריה" נחשב לדוגמה הידועה ביותר לסברה זו ובו מתואר אריה שלו חמש אצבעות בכל אחת מכפות רגליו. לפי ממצאים אלה הפטרוגליפים נחצבו באתרים בהם נערכו טקסי הבושמנים שעסקו בהורדת גשם, בהסמכה ובנושאים אחרים.

### ציורי סלע

באתר שישה מחסות סלע שבהם ציורים, ואלה, בניגוד מוחלט לפטרוגליפים, מתמקדים בדמויות אנושיות. הציורים עשויים מאוכרה אדומה, ומתארים בני אדם בתנוחות שונות, ובהם כאלה העומדים על ארבע, תנוחה מוכרת מריקוד טקסי.

### ממצאים ארכאולוגיים

חפירות בוצעו מאז שנת 1968 בשלושה ממחסות הסלע. באתר אפלפלסן (Affenfelsen) נמצאו כ-19,000 ממצאים מאבן וקישוטים מביצי יען מלפני כ-2450 שנים. באתר הסמוך של צוויי שניידר (Zwei Schneider) התגלו ממצאים דומים המתוארכים ללפני 5850 שנים, ובשלישי - אתר הסנבילט (Hasenbild) ממצאים נוספים מאוחרים בהרבה, המתוארכים ללפני 320 עד 370 שנים.

קישורים חיצוניים
----------------

ויקישיתוף מדיה וקבצים בנושא **טוואיפלפונטיין** בוויקישיתוף
* תמונות מהאזור

* "הקודו הרוקד""הקודו הרוקד"
* ציורי סלעציורי סלע
* נוף בטוואיפלפונטייןנוף בטוואיפלפונטיין

| Flag of Namibia.svgFlag of Namibia.svg סמל אונסק"וסמל אונסק"ו אתרי מורשת עולמית בנמיביה |
| --- |
| 

|  |
| --- |
| טוואיפלפונטיין • ים החול נמיב |

 |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 234178710
* WorldCat (עם VIAF): 234178710

 |
**נתן קֶלֶר** (נולד ב-1982) הוא מתמטיקאי ומדען מחשב ישראלי, מכהן כפרופסור מן המנין למתמטיקה באוניברסיטת בר-אילן וחבר האקדמיה הצעירה הישראלית. תחומי המחקר שלו הם קומבינטוריקה הסתברותית, וקריפטוגרפיה.

קורות חיים
----------

קלר נולד בעיר פרם, אז בברית המועצות ועלה לארץ עם משפחתו ב-1991. בנערותו זכה פעמיים במדליית ארד באולימפיאדת המתמטיקה הבין-לאומית. הוא למד לתואר ראשון ושני במתמטיקה בטכניון במקביל ללימודיו בתיכון הדתי "יבנה" שבחיפה. את התואר השלישי למד באוניברסיטה העברית בהנחיית פרופ' גיל קלעי. לפני שהצטרף לאוניברסיטת בר-אילן היה קלר עמית פוסט-דוקטורט במכון ויצמן למדע. כיום הוא עומד בראש התכנית האקדמית במתמטיקה לנוער באוניברסיטת בר-אילן, ובראש תוכנית המצטיינים לתואר שני באותה מחלקה.

לקראת סיום התואר השני, עבר קלר לישיבת מרכז הרב שם למד שש שנים אצל הרב אברהם שפירא. לאחר מכן במקביל להמשך התקדמותו האקדמית, למד גם בכולל ארץ חמדה, והשלים את לימודי הסמיכה לרבנות. כיום הוא משמש כראש תוכנית לימודי הלכה לאקדמאים בקהילת הרב יגאל שפרן בירושלים.

נשוי לחיה ואב לאחד עשר ילדים. תושב ירושלים.

עבודתו
------

קלר מתמחה בקומבינטוריקה הסתברותית, באנליזת פורייה דיסקרטית ובשימושיהן לתורת הבחירה החברתית ולתחומים נוספים. בקריפטוגרפיה הוא עוסק בבנייה וניתוח של מערכות הצפנה סימטרית, ובין תרומותיו לתחום, יחד עם חוקרים נוספים, נמנות תקיפות ה- dissection וה-rectangle, ושבירת מערכות הצפנה שונות ביניהן ה-Keeloq וצפנים ממשפחת A5 ששימשו להצפנת התקשורת הסלולרית בתקן ה-GSM.

פרסים
-----

קלר זכה במלגת אלון מטעם הות"ת בשנת 2013, בפרס קריל מטעם קרן וולף בשנת 2014, במענק ERC מטעם האיחוד האירופי ב-2017, בפרס ארדש בשנת 2020 ובפרס רקטור אוניברסיטת בר-אילן לחדשנות מדעית ביוני 2021.

קישורים חיצוניים
----------------

* 

* אתר האינטרנט הרשמי של נתן קלר (באנגלית)

* נתן קלר, באתר dblp

* נתן קלר, באתר גוגל סקולר
* רבקי גולדפינגר, 32 שנה, 4 תארים, 7 ילדים, באתר ערוץ 7
* יעל (פרוינד) אברהם, ‏הפרופסור למתמטיקה שמתחזה להאקר ומגדל עשרה ילדים, בעיתון מקור ראשון
* קלר נתן | המחלקה למתמטיקה, באתר אוניברסיטת בר-אילן
* מאמרים תורניים של נתן קלר, באתר אסיף
* עמוד הזכיה של נתן קלר בפרס קריל, באתר קרן וולף

הערות שוליים
------------

1. ↑  נתן קלר, באתר האולימפיאדה במתמטיקה הבינלאומית
2. ↑  אלעד ברקן, אלי ביהם ונתן קלר, [ Instant Ciphertext-Only Cryptanalysis of GSM
Encrypted Communication]
3. ↑  ERC Grants, ERC: European Research Council (באנגלית)
4. ↑  פרס הרקטור לחדשנות מדעית תשפ"א

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007306360005171
* dblp: 08/2079
* ISNI: 0000 0000 9104 2425
* VIAF: 133071561
* WorldCat: viaf-133071561

 |
**הנס צנקר** (בגרמנית: **Hans Zenker**;‏ 10 באוגוסט 1870 – 18 באוגוסט 1932) היה אדמירל גרמני.

ביוגרפיה
--------

צנקר נולד ב-10 באוגוסט 1870 בביליץ (כיום ביילסקו-ביאלה, פולין), הוא הצטרף לצי הקיסרי הגרמני ב-13 באפריל 1889. לאחר ששירת כקפטן של כמה ספינות טורפדו, הוא פיקד על הסיירות הקלות ליבק ב-1911 וקלן ב-1912–1913. כקפטן של סיירת המערכה פון דר טאן בשנים 1916–1917, צנקר השתתף בקרב יוטלנד ב-31 במאי – 1 ביוני 1916.

צנקר הצטרף למטה האדמירליות ב-1917. הוא מונה למפקד אזור הים הצפוני ב-1918, ומילא תפקיד זה כאשר מאמץ המלחמה הגרמני קרס בנובמבר 1918.

לאחר המלחמה, הוא הצטרף לרייכסמרינה, ומילא בו תפקידי פיקוד ומטה. הוא שירת בתור *Inspekteur der Marineartillerie* מ-1920 עד 1923 וכ-*Chef der Marineleitung* (ראש הפיקוד הימי) מ-1 באוקטובר 1924 עד 30 בספטמבר 1928. כהונתו כראש הרייכסמרינה ראתה את תחילת הבנייה מחדש של הצי הגרמני עם בניית סיירות קלות וסירות טורפדו ותכנון הסיירות מסדרת דויטשלנד, שנבנו מאוחר יותר כדויטשלנד, אדמירל שר ואדמירל גרף שפה.

משפחתו
------

את השנים האחרונות לחייו בילה צנקר באוסטרוד אם הרץ. בנו, קרל-אדולף צנקר (1907–1998), כיהן בתפקיד המקביל ל-Chef der Marineleitung — מפקח חיל הים — בבונדסמרינה של גרמניה המערבית בין השנים 1961 ל-1967.

קישורים חיצוניים
----------------

ויקישיתוף מדיה וקבצים בנושא **הנס צנקר** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17100759w (data)
* GND: 116979828
* ISNI: 0000 0000 1035 5156
* VIAF: 59849835
* WorldCat: viaf-59849835

 |
**שמואל רהבר** (1929–2012) היה מדען יהודי-פרסי שגילה את הקשר בין רמת המוגלובין מסוכרר לרמת הגלוקוז בדם. בדיקה זאת חשובה מאוד באבחנת מחלת הסוכרת.

קורות חיים
----------

רהבר נולד למשפחה יהודית בשנת 1929 בעיר המדאן (אחמתא המקראית), איראן. הוא קיבל תואר ברפואה מאוניברסיטת טהראן בשנת 1953 ותואר דוקטור (PhD) באימונולוגיה בשנת 1963 מאותה אוניברסיטה. מ-1953–1960 רהבר פעל כרופא קליני בערים אבאדאן וטהראן. אחרי קבלת תואר דוקטור הוא הצטרף כפרופסור חבר בחוג לאימונולוגיה באוניברסיטת טהראן.

בשנת 1968 רהבר נסע לארצות הברית, לבית ספר לרפואה על שם אלברט איינשטיין של ישיבה יוניברסיטי. שם, יחד עם הלן ראני, הוא גילה שיש קשר בין רמת המוגלובין מסוכרר (HbA1c) לריכוז הגלוקוז בדם לאורך זמן (חודשים אחרונים).

רהבר חזר לטהראן בשנת 1969 וקיבל משרה של פרופסור מן המניין. בשנת 1970 הוא מונה לראש החוג לביולוגיה שימושית בבית הספר לרפואה של אוניברסיטת טהראן. לאחר המהפכה האסלאמית ב-1979 הוא היגר לארצות הברית ושימש כפרופסור באוניברסיטאות אמריקאיות שונות. לאחר פטירתו בשנת 2012 "אגודת הסוכרת האמריקאית" (American Diabetes Association) הכריזה כי היא תחלק פרס שנתי על שמו לזכרו.

קישורים חיצוניים
----------------

* ביוגרפיה של רהבר (בפרסית)

הערות שוליים
------------

1. ↑  חכם ההלכה בפרסית
2. ↑  Rahbar S, Blumenfeld O, Ranney HM (1969). "Studies of an unusual hemoglobin in patients with diabetes mellitus". Biochem. Biophys. Res. Commun. 36 (5): 838–43.
אנושות
------

#### קתרין ג'יינוויי

 ערך מורחב – **קתרין ג'יינוויי**  

דמותה של קפטן קתרין ג'יינוויי (דיבוב: קייט מאלגרו) בסדרה זו היא למעשה הולוגרמת אימונים בת דמותה של ג'יינוויי המקורית. ג'יינוויי ההולוגרפית מלמדת את חברי הצוות הצעירים כיצד לתפעל את הספינה, מחד, ועל ערכי הפדרציה מאידך.

חייזרים
-------

### צוות היו. אס. אס. "פרוטוסטאר"

#### גווין

גווין (דיבוב: אלה פורנל) היא נערה בת 17 מגזע הוואו נ'אקאט. גווין היא בתו של בעל האוב, המחזיק במושבת הכרייה. היא אינה מרוצה מחייה ומבקשת לצאת ולחקור את הכוכבים, אך אביה מתכנן עבורה תוכניות אחרות ומכשיר אותה לקראת היום שבו תחליף אותו.

#### דאל ר'אל

דאל ר'אל (דיבוב: ברט גריי) הוא בן 17, מורד ודעתן. דאל נשבה בגיל צעיר, ואינו יודע מאיזה גזע הוא או מה הרקע ממנו בא. הוא מחליט להנהיג את צוות הבורחים, ומכריז על עצמו כעל מפקד ה"פרוטוסטאר".

#### רוק-טאהק

רוק-טאהק (דיבוב: ריילי אלאזראקי) היא ילדה בת שמונה מגזע הבריקארי שהוצג עד כה רק בספרות ובקומיקס. רוק טאהק היא מבריקה, ביישנית, רגשנית, תמימה ונהנית מחברת חיות.

#### זירו

זירו (דיבוב: אנגוס אימרי) הוא מדוזיאני, צורת חיים מבוססת אנרגיה וחסרת מבנה מוצק. צורות חיים אחרות שנחשפות למראהו של מדוזיאני מאבדות את שפיות דעתן, ולכן זירו עוטה חליפה המבודדת אותו מהצוות ומאפשרת לו לבצע פעולות שונות. זירו נשבה על ידי בעל האוב שהשתמש בו כנשק וגרם לאסיריו להביט בו במטרה להפוך אותם לעבדים חסרי בינה.

#### ג'נקום פוג

ג'נקום פוג (דיבוב: ג'ייסון מאנזוקס) הוא טלרייטי בן 16. הוא מהנדס כשרוני שמסוגל לתקן את רוב סוגי המנועים, גם אם שיטותיו גסות לעיתים. הוא גס רוח, חובב ויכוחים ובמצב רוח טוב מרבית הזמן.

#### מארף

מארף (דיבוב: די בראדלי בייקר) הוא גוש ג'לטיני שגזעו וגילו לא ידועים. הוא משוחח בקולות וצפצופים לא מובנים לרוב הצוות, ונהנה מאכילה של חלקי הספינה.

### אחרים

#### בעל האוב

בעל האוב (דיבוב: ג'ון נובל) מגזע הוואו נ'אקאט, הוא העריץ הטוטאליטרי המנהל את מושבת הכרייה טארס למורה. הוא מטפח את בתו, גווין כיורשתו, אך אינו חושף בפניה את כל סודותיו.

רובוטים
-------

#### דרדנוק

דרדנוק (דיבוב: ג'ימי סימפסון) הוא אנדרואיד מתוחכם בעל אינטליגנציה מלאכותית מתקדמת, המשמש כיד ימינו ואיש סודו של בעל האוב המשמש כסוהר הראשי של מושבת הכרייה טארס למורה. הוא נאמן לחלוטין לבעל האוב, חסר מצפון, יעיל ומתוחכם.

#### צופים

הצופים הם רובוטים המזכירים בצורתם עכבישים. הם משמשים כסוהרים במושבת הכרייה טארס למורה.

| מסע בין כוכבים: פרודיג'י |
| --- |
| יוצרי הסדרה | קווין הגמן • דן הגמן • על-פי "מסע בין כוכבים: וויאג'ר" |  |
| שחקנים ראשיים | קייט מאלגרו • ריילי אלאזראקי • ברט גריי • אנגוס אימרי • ג'ייסון מאנזוקס • אלה פורנל • די בראדלי בייקר |
| דמויות ראשיות | קתרין ג'יינוויי • רוק-טאהק • דאל • זירו • ג'נקום פוג • גווין • מארף |
| דמויות משנה | ת'דיון אוקונה |
| גזעי חייזרים | טלרייטים |
| ארגונים | צי הכוכבים |
| פרקים בולטים | Lost & Found |
| ראו גם | זיכיון מסע בין כוכבים • מסעות קצרים |
**אניטה קלרה רה** (בגרמנית: **Anita Clara Rée**;‏ 9 בפברואר 1885 המבורג – 12 בדצמבר 1933 בקמפן) הייתה ציירת אוונגרדית בתקופת רפובליקת וויימר ממוצא יהודי.

ביוגרפיה
--------

היא נולדה למשפחה יהודית ותיקה של סוחרים בהמבורג שסחרו בסחורות מהודו. היא הייתה בתם של ישראל רה וקלרה, לבית האן. עם זאת, אניטה ואחותה אמילי הוטבלו וגדלו כלותרניות, בהתאם לנורמות החברתיות של מעמד הביניים הגבוה והמשפחות היהודיות המתבוללות במעמד הגבוה בגרמניה באותה עת.

משנת 1905 למדה אצל הצייר ארתור סיבליסט. בשנת 1906 הכירה את מקס ליברמן, שזיהה את כישרונה ועודד אותה להמשיך בקריירה האמנותית שלה. בסביבות 1910 היא, פרנץ נלקן ואחרים הקימו קהילת אומנים, אך היא עזבה את קהילת האמנים עקב אהבה נכזבת לנלקן. בחורף 1912–1913 למדה אצל פרנאן לז'ה בפריז.

בשנת 1913 השתתפה בתערוכה גדולה ב"גאלרי קומטר" בהמבורג. מסביבות 1914, אניטה רה זכתה להכרה כציירת פורטרטים. בשנת 1919 הצטרפה לקבוצת האמנים "יורשי המבורג". בשנת 1921 סיירה בטירול ובין השנים 1922–1925, התגוררה בפוזיטנו באיטליה.

היא חזרה להמבורג בשנת 1926 ועזרה בהקמת איגוד אמניות. קהילה של אמניות מגרמניה ואוסטריה שבין האמניות היו סופרות, מוזיקאיות ונשות תיאטרון. היא יצרה גם כמה ציורי קיר במבנים ציבוריים, אך רובם נהרסו מאוחר יותר על ידי הנאצים.

בשנת 1930, היא קבלה עמלה ליצור טריפטיכון עבור המזבח בכנסייה בלאנגהורן. ראשי הכנסייה לא היו מרוצים מעיצוביה, והוועדה נסוגה מבחירתה באניטה רה בשנת 1932 בגלל "עניינים דתיים". הנאצים גינו את יצירתה וזמן קצר לאחר מכן עברה לאי זילט.

היא התאבדה בשנת 1933, בין השאר כתוצאה מכך שהייתה נתונה לעוינות והתנכלויות מצד אנטישמיים, וגם בגלל אכזבות ברמה האישית. בשנת 1937 הגדירו הנאצים את יצירותיה של רה כאמנות מנוונת והחלו להוציא את יצירותיה מאוספי מוזיאונים. וילהלם ורנר, שומר בקונסטהאלה המבורג, שימר רבים מציוריה של רה בכך שהסתיר אותם בדירתו.

ציורים נבחרים
-------------

* "תרזינה", 1925"תרזינה", 1925
* "קניון בפיינס", 1921"קניון בפיינס", 1921
* "עצים לבנים", 1925"עצים לבנים", 1925
* "סיני צעיר", 1919"סיני צעיר", 1919

קישורים חיצוניים
----------------

ויקישיתוף מדיה וקבצים בנושא **אניטה רה** בוויקישיתוף

הערות שוליים
------------

1. ↑  Dick/Sassenberg: *Jüdische Frauen im 19. und 20. Jahrhundert*. S. 308
2. ↑  Kirchengemeinde St. Ansgar
3. ↑  Kay, Carolyn Helen (2002). *Art and the German Bourgeoisie: Alfred Lichtwark and Modern Painting in Hamburg, 1886–1914*. Toronto: University of Toronto Press. p. 144. ISBN 978-0802009227.
4. 1 2  "Jewish Art? Anita Rée and "New Objectivity"". *Key Documents of German-Jewish History* (באנגלית אמריקאית). נבדק ב-2017-12-13.
5. ↑  "The Collection of Groundkeeper Wilhelm Werner". *Hamburger Kunsthalle*. נבדק ב-16 בדצמבר 2014. `{{cite web}}`:  (עזרה)(הקישור אינו פעיל, July 2017)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007404165705171
* BnF: cb120622283 (data)
* GND: 118743775
* ISNI: 0000 0000 6674 4388
* LCCN: n86123739
* RKD: 93590
* SUDOC: 229843352
* ULAN: 500056250
* VIAF: 807699
* WorldCat: lccn-n86123739

 |
**קרן טננבאום** (נולדה ב-1982) היא זמרת, יוצר וכנרת ישראלית.

ביוגרפיה
--------

קרן טננבאום נולדה בשם יסמין ובגיל צעיר שכנעה את הוריה לשנות את שמה לקרן. החלה את דרכה המוזיקלית בגיל 4 עם כינור קטן ובמהרה סומנה כילדת פלא בעולם הקלאסי. כבר בגיל 14 ניגנה כסולנית ברחבי העולם בליווי מיטב המנצחים והתזמורות, כולל קונצרט ענקי למרגלות מגדל אייפל, לציון מלאת יובל למדינת ישראל, שם ניגנה את הקונצ'רטו לכינור של מנדלסון מול קהל של רבבות. בגיל 16 התקבלה עם מלגה מלאה לבית הספר ג'וליארד בניו יורק, אולם לאחר שנה שבה לישראל בגלל פציעה ביד שמנעה ממנה לנגן במיטבה. היא החלה ללמוד באקדמיה למוזיקה על שם רובין בתל אביב ובהמשך הצטרפה ללהקת מיומנה בה הייתה חברה כשש שנים. כשעזבה את מיומנה הפכה להיות זמרת הליווי ונגנית בהופעות של שלמה ארצי ובמקביל, ניגנה באולפני המוזיקה המבוקשים ביותר. בין הזמרים שטננבאום ניגנה באלבומים שלהם ניתן למנות, מלבד שלמה ארצי, את עידן רייכל, רמי פורטיס, מוש בן ארי, ריטה, רמי קלינשטיין ודודו טסה.

ב-2017 החליטה טננבאום לעבור לקדמת הבמה והוציאה את אלבום הבכורה שלה "שיקוף מוחין", שאת סגנונו כינתה "רוק עננים אלקטרוני אסוציאטיבי".

ב-2018 הופיעה עם הרכב המיתרים שלה "Strings Attached" בפסטיבל אישה במסגרתו ביצעה את שיריהן של גיבורות המוזיקה בעשורים האחרונים לצד שירים מקוריים שלה ובעיבודים חדשים עם דגש על מיתרים.

ב-2020 אירחה טננבאום את הזמר דניאל סלומון במופע משותף בפסטיבל קשת אילון.

קישורים חיצוניים
----------------

* היוצרת קרן טננבאום:מה שלימדו אותי בג'וליארד יכולתי ללמוד גם בארץ
* הכנרת קרן טננבאום עוברת לקדמת הבמה
* מילים לשירים ואקורדים של קרן טננבאום
**בריגן** (בנורווגית: **Bryggen** - "המזח" ובעבר **Tyskebryggen**  - "המזח הגרמני") הוא רובע המשתרע בסמוך לרציף הצפון-מזרחי של נמל ברגן בנורווגיה (Vågen) והמתאפיין בבתי עץ שנבנו בתקופה בה הייתה העיר חברה בברית ערי ההנזה. הרובע שאורכו כ-150 מטר משתרע בין מזח הנמל לאוורגאטן (Øvergaten - "הרחוב העילי"), ושטחו 13,000 מ"ר. ברובע 61 בתי עץ שביניהם מעברים צרים וארוכים, חלקם מקורה. בריגן הוכרז כאתר מורשת עולמית בשנת 1979, וכיום הוא אזור בילוי שוקק חיים בעיר ואחד ממוקדי המשיכה שלה.

היסטוריה
--------

מעבר צר בבריגן המוביל מהמזח לכיוון אוורגאטן
ברגן נוסדה בשנת 1070 וב-1343 הקימה ברית ערי הנזה עמדת סחר בבריגן (Kontor - קונטור) ששימשה לאחסון סחורות, בעיקר דגים מצפון נורווגיה ודגנים מרחבי אירופה, אך גם למגורים וכבתי מלאכה. בשיא פעילותו פקדו את בריגן כשישים ספינות בשנה, ולרובע היה מונופול על הסחר בחופיה הצפוניים והמזרחיים של נורווגיה, והוא שלט גם על הסחר באיי צפון האוקיינוס האטלנטי ובהם: גרינלנד, איסלנד, איי אורקני, איי שטלנד ואיי פארו. 

בבתי הרובע שנבנו מעץ לא הותקן חימום כדי למנוע אפשרות של פריצת שריפות. חימום הותקן רק בבתים האחוריים שהיו עשויים מאבן ושימשו כמשרדים וכמקום מפגש לסוחרים. למרות זאת פרצו במקום מספר שריפות ובשנת 1702 כילתה שרפה חלק גדול מהרובע. למרות זאת הבתים שופצו בכל פעם מחדש, וחלקם הגדול נצבע בצבעי אוכרה אופייניים המדמים את צבעם של בתי לבנים מאבן אדומה. 

לאחר מלחמת העולם השנייה ועם סיום הכיבוש הגרמני, החלו התושבים לכנות את הרובע בשם "בריגן" או "המזח" בלבד והשמיטו את שם התואר "הגרמני" שהיה צמוד לו קודם לכן. שרפה נוספת פגעה בחלקו הצפון-מערבי של הרובע ב-1955 ובאזור זה הוקם מוזיאון בריגן (Bryggens Museum) המציג שרידי מבנים מהמאה הראשונה לקיומה של העיר וממצאים שונים מימי הביניים. סמוך למוזיאון ניצבת כנסיית מריה בברגן (Mariakirken i Bergen) שנבנתה לראשונה במאה ה-12. בקצהו השני של הרובע שוכן המוזיאון ההנזאטי (Hanseatisk museum) הממוקם באחד מהבתים שנבנו לאחר השרפה ב-1702 והמציג את החיים בתקופת חברותה של ברגן בברית.

קישורים חיצוניים
----------------

ויקישיתוף מדיה וקבצים בנושא **בריגן** בוויקישיתוף
* אתר האינטרנט הרשמי של בריגן
* המוזיאון ההנזטי (אורכב 10.10.2007 בארכיון Wayback Machine)
* מוזיאון בריגן
* מפת בריגן
* תמונות מבריגן


 

| דגל נורווגיהדגל נורווגיה סמל אונסק"וסמל אונסק"ו אתרי מורשת עולמית בנורווגיה |
| --- |
| 

|  |
| --- |
| בריגן • אמנות הסלע באלטה • עיר המכרות בררוס • כנסיית קורות העץ באורנס • ארכיפלג וגה • הפיורדים הנורווגיים המערביים - ייראנגרפיורד ונרייפיורד • הקשת הגאודזית של שטרובה (עם תשע מדינות אחרות) • אתר המורשת התעשייתית בריוקאן-נוטודן |

 |
תנ"ך פרארה, 1553
**תנ"ך פרארה** היא מהדורה התנ"ך שהודפסה בפרארה בשנת 1553 בלאדינו. 

המהדורה הוכנה על-ידי יום-טוב בן לוי אטיאס, בן למשפחת אנוסים מפורטוגל שחזרה ליהדות. את התרגום ללאדינו ביצע יצחק אברהם בן סלומון.

שני טפסים של מהדורת תנ"ך פרארה הוקדשו לאישים, האחת לארקול ד'אסטה השני (אנ'), דוכס פרארה, והשנייה לפילנתרופית הידועה דונה גרציה נשיא, שמימנה את ההוצאה. טופס זה נתרם בשנת 1958 לספרייה החופשית בפילדלפיה.

המהדורה הודפסה בשפת הלאדינו לפי כללי התחביר העברי, באותיות לטיניות.

תנ"ך פרארה היה בסיס לתרגומים נוספים בשפת הלאדינו של מהדורות שתורגמו והודפסו במקומות שונים באיטליה, אמסטרדם והאימפריה העות'מאנית.

קישורים חיצוניים
----------------

ויקישיתוף מדיה וקבצים בנושא **תנ"ך פרארה** בוויקישיתוף
* תנ"ך פרארה, מהדורה מקוונת.
* לתרגם את התנ"ך לספרדית, בבלוג "הספרנים" של הספרייה הלאומית, 03.12.2019
* מידע על תנ"ך פרארה בקטלוג "מרחב" של הספרייה הלאומית

הערות שוליים
------------

1. ↑  אלוורו דה ורגאס בשמו הפורטוגזי
2. ↑  טופס נדיר של תנ"ך־פירארה, קול העם, 4 במרץ 1958
3. ↑  אפרים טובנהויז, 400 שנה לספרות לאדינו, שערים, 6 במאי 1953

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007428051005171
* LCCN: n00075163
* VIAF: 197681806
* WorldCat (עם VIAF): 197681806

 |
**פוטלוס** (באנגלית: **Footloose**‏ - "רגל משוחררת") הוא סרט נעורים מוזיקלי אמריקאי משנת 1984 בבימויו של הרברט רוס, עם קווין בייקון ולורי סינגר בתפקידים הראשיים.

העלילה היא על נער (קווין בייקון) חובב ריקודים המגיע לעיירה מנומנמת בה קיים חוק נגד ריקודים ובמאמץ והתמדה, מצליח לשנות זאת. היא מבוססת באופן רופף על מקרה דומה שהיה בעיירה קטנה באוקלהומה.

השירים Footloose ו-Let's Hear It for the Boy היו מועמדים לפרס אוסקר לשיר המקורי הטוב ביותר. השיר Footloose היה גם מועמד לפרס גלובוס הזהב לשיר הנושא הטוב ביותר.

זו הייתה הופעתה השנייה של שרה ג'סיקה פרקר קולנוע ועליה הייתה מועמדת לפרס על שחקנית המשנה הצעירה הטובה ביותר.

ב-1989 הופק המחזמר "פוטלוס",וב-2011 הופק רימייק של "פוטלוס" בהשתתפות קני וורמאלד, ג'וליאן האף, דניס קווייד ואנדי מקדואל.

אלבום המוזיקה של הסרט היה מועמד לפרס גראמי.

תקציר העלילה
------------

רן מקורמק (קווין בייקון) מגיע משיקגו עם אמו היחידנית לגור אצל קרובי משפחתם בעיירה הקטנה והמנומנמת בומונט.

בבית הספר הוא מתיידד עם וילרד (כריס פן) ממנו נודע לו כי בעיירה יש חוק האוסר על ריקוד לצלילי מוזיקה לריקודים ומוזיקת רוק. את החוק הזה העביר במועצת העיירה הכומר שו מור (ג'ון לית'גו - כומר מוסמך בחייו הפרטיים) לאחר שבנו נהרג בתאונת דרכים לאחר ששב ממסיבת ריקודים.

לכומר מור יש בת יפהפייה בשם אריאל (לורי סינגר) חברתו של צ'אק (ג'ים יאנגס). אריאל מתאהבת ברן דבר שגורם לעימותים אלימים בינה לבין צ'אק ובין צ'אק לרן. רן יוצא לרקוד מחוץ לעיירה עם ראסטי (שרה ג'סיקה פרקר) וילרד ואריאל. כולם רוקדים לצלילי "פוטלוס" מלבד וילרד שאינו יודע לרקוד אבל לאחר מכן מלמד אותו רן לרקוד.

רן מופיע לפני מועצת העיירה ונואם כדי לשכנעם להסיר את החרם על ריקודים הוא מביא בנימוקיו ציטוטים מהתנ"ך על חשיבות הריקודים כמו למשל ריקוד המלך דוד לפני האלוהים (ארון הברית) וציטוטים מתהילים וקהלת.

הכומר מור משכנע את אנשי המועצה בסכנה שבריקודים האלה המביאים להידרדרות מוסרית של הנוער והם משתכנעים ולא מבטלים את החוק.

בעיירה מתנהל ויכוח ער בעד ונגד הגולש לאלימות. לבנים נזרקות לביתו של רן ועליהם כתוב "לך לגיהנום".

הכומר נתון ללחץ של אשתו וי (דיאן ויסט) המתנגדת לצורת ניהולו את קהילת המאמינים וכן לחץ של בתו אריאל שבסיום ויכוח הוא סוטר לה.

השיא מגיע כשחלק מאנשי העיירה אוספים ספרים "לא מוסריים" לדעתם ושורפים אותם. הכומר המזועזע מגיע למקום, מפסיק את השריפה ומפזר את האנשים. הוא נשבר, מזמין את רן לשיחה ומוסכם שנשף הפרום יתקיים מחוץ לעיירה בתוך אולם בטחנת קמח בה עובד רן, שיוכשר לכך על ידי רוב נערי העיירה.

בסיום רוקדים הנערים לצליל "פוטלוס" כשרן מוביל והכומר ואשתו משקיפים מבחוץ מפויסים ומחובקים.

קישורים חיצוניים
----------------

* "פוטלוס", במסד הנתונים הקולנועיים IMDb (באנגלית)
* "פוטלוס", באתר נטפליקס
* "פוטלוס", באתר AllMovie (באנגלית)
* "פוטלוס", באתר Rotten Tomatoes (באנגלית)
* "פוטלוס", באתר Box Office Mojo (באנגלית)
* "פוטלוס", באתר Metacritic (באנגלית)
* "פוטלוס", באתר אידיבי
* "פוטלוס", במסד הנתונים הקולנועיים KinoPoisk (ברוסית)
* קדימון לסרט פוטלוס (1984), באתר יוטיוב
* סצנות הסיום לסרט פוטלוס, 1984 ו-2011, באתר יוטיוב

הערות שוליים
------------

1. ↑  אלמור אוקלהומה, 1980, בעיתון פיפל

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n84156598
* WorldCat (עם LCCN): n84-156598

 |
פירוש נוסף ערך זה עוסק בסוג של ריבונות פוליטית. אם התכוונתם למשמעות אחרת, ראו אימפריה (פירושונים).
  
שגיאות פרמטריות בתבנית:מקורות   
פרמטרי חובה [ נושא ] חסרים 


האימפריה המונגולית הייתה האימפריה בעלת השטח הרציף הגדול ביותר.
**אימפריה** (מהמילה הלטינית **imperium** – **סמכות עליונה**) או **קיסרות** היא ריבונות פוליטית, למשל מדינה, השולטת על שטחים נרחבים בהם מתגוררות אוכלוסיות השונות מבחינה אתנית ותרבותית ממרכזה השלטוני. 

הדרך העיקרית בה נוצרות אימפריות היא יציאה של מדינה למסע כיבושים של שכנותיה. כך, למשל, האימפריה הרוסית נוצרה מהשתלטות רוסיה על פולין, סיביר וקרים. דרך אחרת להיוצרות אימפריה היא מסע ימי לגילוי ארצות שקל להשתלט עליהן. כך למשל נוצרו האימפריה הבריטית, האימפריה ההולנדית, האימפריה הספרדית והאימפריה הפורטוגזית. 

סופן של רוב האימפריות היה התפרקות כתוצאה מסיבות שונות כמו מרידות, סכסוכים פנימיים על נושאים כגון ירושה, התפוררות כלכלית, כיבוש על ידי אימפריות אחרות ולחצים בינלאומיים. אפשרות אחרת היא מיזוג תרבותי ואתני של האוכלוסיות באימפריה, כך שהאימפריה, ברובה, הופכת למדינה. למרות זאת, כיום ישנה מדינה אחת שעדיין משתמשת במונח אימפריה - יפן.

סוגים שונים של אימפריות – הדיקטטורית והמשפטית
---------------------------------------------

קיימים שני סוגים עיקרים של אימפריות – אימפריות דיקטטוריות ואימפריות משפטיות. בקבוצה הראשונה נמצאת האימפריה האשורית, ההלניסטית, הקרתגית, המונגולית, הספרדית והרוסית. הקבוצה השנייה הופיעה עם רומא והיא כוללת את רומא, ביזנטיון, העבאסית והעות'מאנית, והבריטית. ההבדל בין שתי הגישות מצוי ביחס השונה שלהן לאזרח האימפריה, לחוק ולמבנה האימפריה עצמו. אימפריה דיקטטורית מתמקדת בהשגת שליטה ותו לא. יכולה להיות לה שאיפה להפצה ולקידום של ציוויליזציה מסוימת (ספרד והקתוליות, אלכסנדר מוקדון והלניזם) אבל מעבר למימוש שאיפות אלו היא לא מנסה לבנות את החברה בצורה משפטית מסודרת. עיקר העניין של האימפריה הוא בכוח של השליט מול נתיניו ומול מעצמות אחרות. אימפריה משפטית לעומת זאת מעוניינת בבניית החברה כעניין אוניברסלי. מטרתה להשליט חוק ולבנות מערכת יחוס כלל חברתית. אימפריה כזאת איננה מחייבת תמיכה בדמוקרטיה אבל יכולה לתמוך בליברליזם ובשוק החופשי (האימפריה הבריטית) או בחוק הכללי (האימפריה הרומית). כך השליטו הבריטים סחר חופשי בכל רחבי האימפריה וכך השליטו העות'מאנים את החוק המוסלמי בכל רחבי האימפריה העות'מאנית. בדיקה היסטורית של אימפריות מחייבת בדיקה של המטרות של השליטים ומערכות היחסים שהושלטו באימפריה.

על פי רוב בראש אימפריה עמד שליט שנשא בתואר **קיסר**, ומכאן התרגום העברי למונח אימפריה – קיסרות. אך היו גם אימפריות שנשלטו באופן דמוקרטי על ידי ציבור אזרחים, בדרך כלל אזרחי מדינת המוצא של האימפריה שהיוו חלק קטן מכלל האנשים שהיו נתונים לשלטונה.

ראו גם
------

* רשימת אימפריות
* אימפריאליזם

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אימפריה** |
| ויקיציטוט ציטוטים בוויקיציטוט: **אימפריה** |
| ויקישיתוף תמונות ומדיה בוויקישיתוף: **אימפריה** |

* אימפריה, באתר אנציקלופדיית ההיסטוריה העולמית (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4139742-3

 |
פירוש נוסף ערך זה עוסק בחבר הפרלמנט של בריטניה מתחילת המאה ה-19. אם התכוונתם לסופר ופעיל בריטי שהיה גם חבר פרלמנט, ראו לורנס אוליפנט.
**לורנס אוליפנט** (באנגלית: **Laurence Oliphant**;‏ 1791 – מאי 1862) היה חבר הפרלמנט של בריטניה בפרת' בין 1832–1837. הוא היה ליברל ודעותיו החזקות בנוגע לרפורמה גרמו למחלוקת.

רקע משפחתי
----------

לורנס היה בנם הבכור (משבעה ילדים) של אבנעזר אוליפנט, השביעי מקונדי, ומרי, בתו השלישית של סר ויליאם סטירלינג מארדוך.

משפחתו של לורנס התגוררה בסטראת'ארן.

מתוך ששת אחיו, שניים נפטרו לפני בגרותם ושלישי נפטר לפני גיל ארבעים. משלושת האחים ששרדו:

* סר אנתוני אוליפנט היה השופט הראשי של ציילון. בנו של סר אנתוני היה לורנס אוליפנט הסופר, הדיפלומט, עורך הדין, הנוסע והמיסטיקאי המפורסם.
* לוטננט קולונל ג'יימס אוליפנט היה יו"ר חברת הודו המזרחית הבריטית.
* תומאס אוליפנט, אמן ומוזיקאי.

קריירה פוליטית
--------------

אוליפנט היה חבר פרלמנט, נבחר לפני כן ואחר כך לאחר השינוי במערכת הבחירות שהוכנס על ידי חוק הרפורמה משנת 1832. הבחירות הראשונות שלו התנגדו בחריפות בגלל תמיכתו ברפורמת הבחירות. מניפסט הבחירות שלו היה שנוי במחלוקת באותה מידה וכלל התנגדות לאנשים שקיבלו מקומות, פנסיות או מחסומים (ביטול חסות, פרוטקציוניזם ופריבילגיה); עוינות לעבדות; התנגדות למונופולים ולעוולות חוקי התירס; דרישות לרפורמה בבורגס הממשלתי, כך שייבחרו על ידי כל האזרחים (ולא רק על ידי האליטה).

אוליפנט עתר לפרלמנט לביטול חוקי התירס בשנת 1834. עברו עוד אחת-עשרה שנים עד שהפרלמנט הצביע להכניס את הביטול לתקנון. אוליפנט הציג עתירות לפרלמנט להקמת בתי משפט מחוזיים בסקוטלנד, אחר נגד מערכת חסות הכנסייה בסקוטלנד ואחת להחזרת כל המשרדים שבוטלה בהמלצת הוועדה הנבחרת למשרדים ללא כוחות, בשנת 1810, 1811, וכן 1812, ושל ועדת הכספים בשנת 1817. הוא היה גם אחד מחברי הפרלמנט שהגישו עתירה לקיום טוב יותר של השבת. בשנת 1833 עתר אוליפנט גם לפרלמנט לביטול העבדות הקולוניאלית. בשנת 1834 הוא עתר לפרלמנט לביטול חובת הבולים על קבלות. רק בשנת 1964, 131 שנים מאוחר יותר, נכנס הדבר לתוקף.

הערות שוליים
------------

1. ↑  המהדורה ה-19 של Burke's Landed Gentry, הממלכה בסקוטלנד
**גיל ברק** (נולד ב-27 בדצמבר 1973) הוא שדרן, עיתונאי ספורט ופובליציסט אמריקאי-ישראלי העובד בערוץ הספורט (מאז 1999).

בעברו היה כדורסלן מכללות. גובהו 1.88 מ' ועיקר התעסקותו הוא כדורסל אמריקאי וליגת ה-NBA.

ביוגרפיה
--------

ברק למד בתיכון בליך ברמת גן בין 1987 ל-1991 במגמות היסטוריה, אמנות וחינוך גופני והיה כדורסלן במסגרת התיכון (אליו הגיע לדבריו בגלל גיבור ילדותו, דורון ג'מצ'י) והכיר את אשתו בכיתה בה למד.

לאחר מכן, למד לתואר ראשון בתקשורת, קולנוע וטלוויזיה באוניברסיטת קליפורניה בסן דייגו, והיה חלק מקבוצת הכדורסל של המוסד ששיחקה אז בדיוויז'ן 3 של ה-NCAA, אך כמעט ולא זכה לדקות משחק. לאחר שסיים את לימודיו בארצות הברית פרש מכדורסל ושב לישראל ולמד תואר שני בתקשורת פוליטית באוניברסיטת תל אביב.

בשנת הלימודים 2000/2001 לימד בתיכון בליך במשך שנה כמורה לקולנוע ותקשורת.

בינואר 2013 מונה ברק ביחד עם דניאל זילברשטיין למחליפו של עפר שלח, שהצטרף למפלגת "יש עתיד", בהגשת התוכנית "חמישיות".

ברק הוא קרוב משפחה של שימי ריגר. אב לארבעה.

קישורים חיצוניים
----------------

ויקישיתוף מדיה וקבצים בנושא **גיל ברק** בוויקישיתוף

הערות שוליים
------------

1. ↑  התייחסות לגובהו בעת שידור משחק הגמר של טורניר אלון בין הפועל חולון להפועל גלבוע/גליל, ה-16 בספטמבר 2017.
2. ↑  "בליך: המפורסמים נפגשים עם המנהל הנערץ". *ynet*. אורכב מ-המקור ב-2017-09-23. נבדק ב-2017-09-23.
3. ↑  "גיל ברק מגיע להתארח בפורום NBA ומכללות - פורום NBA ומכללות". *תפוז אנשים*. נבדק ב-2017-09-23.
4. ↑  גיל ברק מתייחס לליגת המכללות בה שיחק ג'ון דיברתולומיאו בעת שידור מכבי תל אביב נגד אוניקס קאזאן בטורניר כרתים: "גם אני שיחקתי בדיוויז'ן 3, רק שתבינו כמה הדרג הזה גרוע". ה-22 בספטמבר 2017 - החל משנת 2000 האוניברסיטה מדורגת בדיוויז'ן 2.
5. ↑  שימי ריגר מביע לעג שברק הפסיד במשחק "1 על 1" לכדורסלנית WNBA בתוכנית "חמישיות" ב-2008 ואומר: "אסור שידעו שהוא קרוב משפחה שלי".
**בולבול הקבולבול** היא סדרת טלוויזיה ששודרה בטלוויזיה החינוכית הישראלית שעסקה בהעברת תוכני זהירות בדרכים לילדים. הסדרה הופקה על ידי שירות הסרטים הישראלי ב-1976, וכללה 15 פרקים בני 5 דקות, שצולמו בשחור-לבן.

גיבור הסדרה היה ילד ושמו שמוליק, אשר כונה "בולבול הקבולבול" מפני שנהג לבצע פעולות באופן מבולבל ולא הגיוני. כך למשל: הסתרק עם מברשת שיניים, לבש בגדים חמים בקיץ, ערך מקלחת לקרפיון שקנתה אמו, ועוד. מראהו המגודל (את דמותו גילם שחקן בוגר, איציק וייס) בין הילדים הוסיף לנלעגותו. מחשש שמעשיו המוזרים יסכנו אותו בכביש, הכין לו אביו "פעמון אזעקה" לצוואר וכובע עם "פנס סכנה", שצלצלו והבהבו בכל פעם שעמד לעשות פעולה מסוכנת, כמו לחצות את הכביש מבלי להסתכל לצדדים. באופן זה ביקשו יוצרי הסדרה להעביר את המסר לפיו זהירות בדרכים היא נורמה שיש לנהוג לפיה, וכשם שאין מסתרקים עם מברשת שיניים, אין חוצים את הכביש מבלי להסתכל לצדדים.

פרק טיפוסי בסדרה נפתח בסצנה בה נראה מספר סיפורים (בגילומו של יאיר רובין) מוקף בחבורת ילדים. המספר פתח במשפט "פעם היה ילד שקראו לו שמוליק, אבל אף אחד לא קרא לו שמוליק, כי כולם קראו לו...", והילדים ענו "בולבול הקבולבול". "למה?" שאל המספר, "כי הוא היה מבולבל", ענו הילדים. אז סיפר להם המספר את אחת מהאנקדוטות המשעשעות אודות בולבול הקבולבול, ולאחר מכן סיפור נוסף המעלה את סוגיית הזהירות בדרכים.

קישורים חיצוניים
----------------

* "בולבול הקבולבול" באתר כאן חינוכית
**אכידנה** ( ביוונית: **Ἔχιδνα**) היא מפלצת מהמיתולוגיה היוונית, פלג גופה העליון כשל אישה והתחתון נחש. אכידנה מכונה "אם כל המפלצות" מכיוון שילדה רבות מהמפלצות המוכרות מסיפורי המיתולוגיה היוונית.

רקע
---

אכידנה היא בתם של פורקיס ואחותו קטו. אחיותיה הן שלוש הגורגונות – סתנו, אוריאלה ומדוזה; שלוש הגריאי – דניו, פמפרדו ואניו – המוכרות כשלוש אחיות החולקות גלגל עין יחיד; והאח הצעיר לאדון (הדרקון השומר בגן ההספרידות).

אכידנה מתוארת כנימפה יפה בחצי גופה העליון, וכנחש מפלצתי בחציה התחתון. מקום משכנה הוא במערה מתחת לאדמה, רחוקה גם מהאלים וגם מבני האדם. ישנו דיון במחקר על מקומה המדויק של המערה של אכידנה אך אין קונצנזוס בנושא.

צאצאים
------

לפי התאוגוניה אכידנה הזדווגה עם המפלצת טיפון והביאה כך מספר מפלצות לעולם. ראשון נולד אורתוס, הכלב בעל שני הראשים הידוע ככלבו של גריאון. שני נולד קרברוס, כלב בעל שלושה ראשים ששמר על שערי השאול. שלישית נולדה ההידרה, מפלצת מים מרובת-ראשים.

הסיודוס מציין שלוש מפלצות נוספות: הכימרה, הספינקס והאריה מנמאה. תיאור אמן של שלוש המפלצות הללו מעורפל; ייתכן מצד אחד שמדובר באכידנה וייתכן מצד שני שמדובר בקטו אמה. חיזוקים לכך שאמן של שלוש המפלצות היא אכידנה, ניתן למצוא במחזה הנשים הפיניקיות מאת אוריפידס ובכתביו של אפולודורוס.

במקורות מאוחרים יותר אחיה, לאדון, מצורף לרשימת הצאצאים, ולעיתים גם סקילה מפלצת הים מהאודיסיאה.

רוב צאצאיה של אכידנה משמשים תפקיד מרכזי בשנים עשר מעללי הגבורה של הרקולס.

מותה
----

לסיפור מותה של אכידנה קיימות שתי גרסאות. בגרסה הקדומה יותר, אצל הסיודוס, אכידנה לא יכולה למות. היא מתוארת "הנימפה האלמותית, לנצח בת בלי גיל", תיאור זה מזכיר את תיאורם של האלים בני האלמוות. לא רק שאלה אינם יכולים למות, הם אף נמצאים במצב של נעורים נצחיים.

בגרסה מאוחרת יותר המופיעה אצל פסאודו-אפולודורוס, מסופר כי אכידנה הייתה חוטפת למאורתה עוברי אורח ועל כן ארגוס הגיע למאורתה והרג אותה בשנתה. לפי טימותי גנץ, חוקר מיתולוגיה יוונית, אין זכר לגרסה השנייה של המיתוס בספרות המיתית הקדומה.

ראו גם
------

* טיפון
* הרקולס
* מפלצות וחיות אגדיות

קישורים חיצוניים
----------------

ויקישיתוף מדיה וקבצים בנושא **אכידנה** בוויקישיתוף
* אכידנה, באתר אנציקלופדיה בריטניקה (באנגלית)

הערות שוליים
------------

1. 1 2  הסיודוס, *תאוגוניה*. שורות 295-305
2. ↑  הסיודוס, תאוגוניה. שורות 270-276
3. ↑  אוריפידס, הנשים הפיניקיות. שורות 1019-1020
4. ↑  הסיודוס, תאוגוניה. שורות 303–304. תרגום: שמעון בוזגלו
5. ↑  ייתכן ולא מדובר באותה אכידנה מכיוון שבטקסט זה היא מתוארת כבתם של טרטרוס וגאיה. אך אין אזכור לאכידנה כזו במקום אחר
6. ↑  ביבליותקה (פסאודו-אפולודורוס) 2.1.2
7. ↑  Gantz, Timothy. Early Greek Myth, pp. 201